CELEX: 52019PC0297
Language: el
Date: 2019-06-24
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη σύναψη συμφωνίας με τις Ηνωμένες Πολιτείες της Αμερικής σχετικά με την κατανομή στις Ηνωμένες Πολιτείες μεριδίου της δασμολογικής ποσόστωσης που ορίζεται στον κανονισμό (ΕΚ) αριθ. 617/2009, της 13ης Ιουλίου 2009, σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.6.2019
            COM(2019) 297 final/2 – DOWNGRADED on 16.7.2019
            2019/0142(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη σύναψη συμφωνίας με τις Ηνωμένες Πολιτείες της Αμερικής σχετικά με την κατανομή στις Ηνωμένες Πολιτείες μεριδίου της δασμολογικής ποσόστωσης που ορίζεται στον κανονισμό (ΕΚ) αριθ. 617/2009, της 13ης Ιουλίου 2009, σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Δυνάμει του κανονισμού (ΕΚ) αριθ. 617/2009, η Ευρωπαϊκή Ένωση άνοιξε ετήσια δασμολογική ποσόστωση
                     1
                   για το βόειο κρέας υψηλής ποιότητας σύμφωνα με το μνημόνιο συμφωνίας μεταξύ της Ευρωπαϊκής Επιτροπής και των Ηνωμένων Πολιτειών και την αναθεωρημένη έκδοσή του, το αναθεωρημένο μνημόνιο συμφωνίας με τις Ηνωμένες Πολιτείες της Αμερικής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και σχετικά με τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα της Ευρωπαϊκής Ένωσης της 21ης Οκτωβρίου 2013 (η «ΔΠ»). Το αναθεωρημένο μνημόνιο συμφωνίας κοινοποιήθηκε από την Ένωση και τις Ηνωμένες Πολιτείες στο όργανο επίλυσης διαφορών του ΠΟΕ στις 14 Απριλίου 2014.
               
               
                  Τον Δεκέμβριο του 2016, οι Ηνωμένες Πολιτείες έλαβαν μέτρα για την επαναφορά αυξημένων δασμών σε ορισμένα προϊόντα της ΕΕ στο πλαίσιο της διαφοράς ΕΚ – Μέτρα σχετικά με το κρέας και τα προϊόντα με βάση το κρέας (Ορμόνες) (DS26) («ΕΚ – Ορμόνες») ενώπιον του ΠΟΕ. Η διαδικασία για την επαναφορά των δασμών κινήθηκε κατόπιν αιτήματος του κλάδου βοείου κρέατος των ΗΠΑ, ο οποίος εξέφρασε ανησυχίες σχετικά με την εφαρμογή της ΔΠ.
               
               
                  Προκειμένου να αποφευχθεί η επαναφορά αυξημένων δασμών σε ορισμένα προϊόντα της ΕΕ, η Ευρωπαϊκή Ένωση και οι Ηνωμένες Πολιτείες διεξήγαγαν διαβουλεύσεις σχετικά με την εφαρμογή του αναθεωρημένου μνημονίου συμφωνίας δυνάμει του άρθρου IV παράγραφος 1 στοιχείο β) αυτού, στο πλαίσιο των οποίων οι Ηνωμένες Πολιτείες ζήτησαν να τους κατανεμηθεί μερίδιο της δασμολογικής ποσόστωσης που ανοίχτηκε σύμφωνα με το αναθεωρημένο μνημόνιο συμφωνίας. 
               
               
                  Η κατανομή μεριδίου της δασμολογικής ποσόστωσης στις Ηνωμένες Πολιτείες υπαγορεύεται από το συμφέρον της Ένωσης, ώστε αμφότερα τα μέρη να μπορέσουν τελικά να καταλήξουν σε αμοιβαία αποδεκτή λύση της διαφοράς που εκκρεμεί ενώπιον του ΠΟΕ στην υπόθεση DS26, την οποία θα κοινοποιήσουν στο όργανο επίλυσης διαφορών του ΠΟΕ.
               
               
                  Στις 19 Οκτωβρίου 2018, το Συμβούλιο εξουσιοδότησε την Επιτροπή να αρχίσει διαπραγματεύσεις εξ ονόματος της Ένωσης με τις Ηνωμένες Πολιτείες της Αμερικής σχετικά με τη λειτουργία της ΔΠ, με σκοπό την κατανομή μεριδίου της ΔΠ στις Ηνωμένες Πολιτείες, προκειμένου να επιλυθεί οριστικά η διαφορά ενώπιον του ΠΟΕ στην υπόθεση DS26. Οι εν λόγω διαπραγματεύσεις ολοκληρώθηκαν επιτυχώς.
               
               
                  Επιπλέον, το Συμβούλιο εξουσιοδότησε την Επιτροπή να ζητήσει τη συγκατάθεση άλλων σημαντικών προμηθευτριών χωρών για την κατανομή της ΔΠ ανά χώρα, σύμφωνα με τους ισχύοντες κανόνες του ΠΟΕ, στον βαθμό που είναι αναγκαίο. Πράγματι, προκειμένου να εξασφαλιστεί η συμμόρφωση με το άρθρο XIII παράγραφος 2 της ΓΣΔΕ, όταν κατανέμεται δασμολογική ποσόστωση μεταξύ των προμηθευτριών χωρών, το μέρος που κατανέμει τη δασμολογική ποσόστωση θα πρέπει να ζητεί τη συγκατάθεση όλων των σημαντικών προμηθευτών για την κατανομή των μεριδίων της δασμολογικής ποσόστωσης. Επομένως, προκειμένου να διασφαλιστεί ότι η κατανομή της παρούσας δασμολογικής ποσόστωσης ανά χώρα συνάδει με τις υποχρεώσεις της ΕΕ στο πλαίσιο του ΠΟΕ, η ΕΕ πρέπει να ζητήσει τη συγκατάθεση των άλλων σημαντικών προμηθευτών στο πλαίσιο της ΔΠ (Αυστραλία, Ουρουγουάη και Αργεντινή). Ως εκ τούτου, η Επιτροπή ζήτησε τη συγκατάθεση των σημαντικών προμηθευτριών χωρών για την κατανομή μεριδίου της ΔΠ στις Ηνωμένες Πολιτείες, την οποία και έλαβε εγγράφως υπό τη μορφή επιστολών αποδοχής που ελήφθησαν στις 10, 20 και 31 Μαΐου 2019.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Άνευ αντικειμένου.
            
            
               •Συνέπεια με άλλες πολιτικές της Ένωσης
            
            
               Άνευ αντικειμένου.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 207 παράγραφος 3 και άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 της ΣΛΕΕ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Άνευ αντικειμένου, διότι η αρμοδιότητα της Ένωσης στον τομέα της κοινής εμπορικής πολιτικής είναι αποκλειστική (άρθρο 3 παράγραφος 1 στοιχείο ε) της ΣΛΕΕ).
            
            
               •Αναλογικότητα
            
         
         
            
               Άνευ αντικειμένου.
            
            
               •Επιλογή της νομικής πράξης
            
            
               Η διεθνής συμφωνία είναι η ενδεδειγμένη νομική πράξη για την κατανομή μεριδίου της ΔΠ στις Ηνωμένες Πολιτείες.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Άνευ αντικειμένου.
            
            
               •Διαβουλεύσεις με τα ενδιαφερόμενα μέρη
            
            
               Άνευ αντικειμένου.
            
            
               •Συλλογή και χρήση εμπειρογνωσίας
            
            
               Άνευ αντικειμένου.
            
            
               •Εκτίμηση επιπτώσεων
            
            
               Άνευ αντικειμένου.
            
            
               •Καταλληλότητα και απλούστευση του κανονιστικού πλαισίου
            
            
               Άνευ αντικειμένου.
            
            
               •Θεμελιώδη δικαιώματα
            
            
               Άνευ αντικειμένου.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Καμία.
            
            
               2019/0142 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη σύναψη συμφωνίας με τις Ηνωμένες Πολιτείες της Αμερικής σχετικά με την κατανομή στις Ηνωμένες Πολιτείες μεριδίου της δασμολογικής ποσόστωσης που ορίζεται στον κανονισμό (ΕΚ) αριθ. 617/2009, της 13ης Ιουλίου 2009, σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v),
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη την έγκριση του Ευρωπαϊκού Κοινοβουλίου,
            
            
               Εκτιμώντας τα ακόλουθα:
            
            
               (1)Σύμφωνα με την απόφαση 2019/XXX/ΕΕ του Συμβουλίου, η συμφωνία με τις Ηνωμένες Πολιτείες της Αμερικής σχετικά με την κατανομή στις Ηνωμένες Πολιτείες μεριδίου της δασμολογικής ποσόστωσης για το βόειο κρέας υψηλής ποιότητας που αναφέρεται στο αναθεωρημένο μνημόνιο συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και σχετικά με τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα της Ευρωπαϊκής Ένωσης (2014) υπογράφηκε στις XXXXX, με την επιφύλαξη μεταγενέστερης σύναψής της.
            
            
               (2)Η συμφωνία θα πρέπει να εγκριθεί εξ ονόματος της Ένωσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Συνάπτεται εξ ονόματος της Ένωσης η συμφωνία με τις Ηνωμένες Πολιτείες της Αμερικής σχετικά με την κατανομή στις Ηνωμένες Πολιτείες μεριδίου της δασμολογικής ποσόστωσης για το βόειο κρέας υψηλής ποιότητας που αναφέρεται στο αναθεωρημένο μνημόνιο συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και σχετικά με τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα της Ευρωπαϊκής Ένωσης (2014).
            
            
               Το κείμενο της συμφωνίας επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Κανονισμός (ΕΚ) αριθ. 617/2009 του Συμβουλίου, της 13ης Ιουλίου 2009, σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας (ΕΕ L 182 της 15.7.2009, σ. 1). 
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.6.2019
            COM(2019) 297 final/2 – DOWNGRADED on 16.7.2019
            ΠΑΡΑΡΤΗΜΑ
            της
            ΠρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη σύναψη συμφωνίας με τις Ηνωμένες Πολιτείες της Αμερικής σχετικά με την κατανομή στις Ηνωμένες Πολιτείες μεριδίου της δασμολογικής ποσόστωσης που ορίζεται στον κανονισμό (ΕΚ) αριθ. 617/2009, της 13ης Ιουλίου 2009, σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας
            
               
         
         
            
               ΠΑΡΑΡΤΗΜΑ 
            
            
               ΣΥΜΦΩΝΙΑ MEΤΑΞΥ
            
            
               ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ
            
            
               ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ
               ΣΧΕΤΙΚΑ ΜΕ ΤΗΝ ΚΑΤΑΝΟΜΗ ΣΤΙΣ ΗΝΩΜΕΝΕΣ ΠΟΛΙΤΕΙΕΣ ΜΕΡΙΔΙΟΥ ΤΗΣ ΔΑΣΜΟΛΟΓΙΚΗΣ ΠΟΣΟΣΤΩΣΗΣ ΓΙΑ ΤΟ ΒΟΕΙΟ ΚΡΕΑΣ ΥΨΗΛΗΣ ΠΟΙΟΤΗΤΑΣ ΠΟΥ ΑΝΑΦΕΡΕΤΑΙ ΣΤΟ
            
            
               ΑΝΑΘΕΩΡΗΜΕΝΟ ΜΝΗΜΟΝΙΟ ΣΥΜΦΩΝΙΑΣ ΣΧΕΤΙΚΑ ΜΕ ΤΗΝ ΕΙΣΑΓΩΓΗ ΒΟΕΙΟΥ ΚΡΕΑΤΟΣ ΑΠΟ ΖΩΑ ΣΤΑ ΟΠΟΙΑ ΔΕΝ ΕΧΟΥΝ ΧΟΡΗΓΗΘΕΙ ΟΡΙΣΜΕΝΕΣ ΑΥΞΗΤΙΚΕΣ ΟΡΜΟΝΕΣ ΚΑΙ ΣΧΕΤΙΚΑ ΜΕ ΤΟΥΣ ΑΥΞΗΜΕΝΟΥΣ ΔΑΣΜΟΥΣ ΠΟΥ ΕΠΙΒΑΛΛΟΝΤΑΙ ΑΠΟ ΤΙΣ ΗΝΩΜΕΝΕΣ ΠΟΛΙΤΕΙΕΣ ΣΕ ΟΡΙΣΜΕΝΑ ΠΡΟΪΟΝΤΑ ΤΗΣ ΕΥΡΩΠΑΪΚΗΣ ΈΝΩΣΗΣ (2014)
            
            
               Οι  Ηνωμένες Πολιτείες της Αμερικής και η Ευρωπαϊκή Ένωση, που είναι τα μέρη του αναθεωρημένου μνημονίου συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και σχετικά με τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα της Ευρωπαϊκής Ένωσης της 21ης Οκτωβρίου 2013 (εφεξής «το ΜΣ του 2014»), συμφώνησαν τα εξής:
            
            
               Άρθρο 1
            
            
               Στόχοι
            
            
               Οι στόχοι της παρούσας συμφωνίας είναι:
            
            
               1.να κατανεμηθεί στις Ηνωμένες Πολιτείες μερίδιο της αυτόνομης δασμολογικής ποσόστωσης («ΔΠ») 45 000 μετρικών τόνων, εκφραζόμενων σε βάρος προϊόντος, βοείου κρέατος υψηλής ποιότητας όπως αναφέρεται στο άρθρο ΙΙ παράγραφοι 4 και 5 και στο άρθρο VI του ΜΣ του 2014· και
            
            
               2.να συμπληρωθούν ή να τροποποιηθούν ορισμένα δικαιώματα και υποχρεώσεις των μερών που αναφέρονται στα άρθρα III, IV, V, VII και VIII του ΜΣ του 2014.
            
            
               Άρθρο 2
            
            
               Κατανομές στο πλαίσιο της ποσόστωσης
            
            
               1.Η Ευρωπαϊκή Ένωση κατανέμει στις Ηνωμένες Πολιτείες 35 000 μετρικούς τόνους της δασμολογικής ποσόστωσης 45 000 μετρικών τόνων που αναφέρεται στο άρθρο 1. Η εναπομένουσα ποσότητα των 10 000 μετρικών τόνων καθίσταται διαθέσιμη σε όλες τις άλλες χώρες. Οι κατανομές πραγματοποιούνται σταδιακά εντός περιόδου επτά ετών («η περίοδος εφαρμογής») ως εξής:
            
            
                     
                  
                  
                     
                        Ηνωμένες Πολιτείες
                     
                  
                  
                     
                        Όλες οι άλλες χώρες
                     
                  
               
                     
                        Έτος 1
                     
                  
                  
                     
                        18 500 μετρικοί τόνοι
                     
                  
                  
                     
                        26 500 μετρικοί τόνοι
                     
                  
               
                     
                        Έτος 2
                     
                  
                  
                     
                        23 000 μετρικοί τόνοι
                     
                  
                  
                     
                        22 000 μετρικοί τόνοι
                     
                  
               
                     
                        Έτος 3
                     
                  
                  
                     
                        25 400 μετρικοί τόνοι
                     
                  
                  
                     
                        19 600 μετρικοί τόνοι
                     
                  
               
                     
                        Έτος 4
                     
                  
                  
                     
                        27 800 μετρικοί τόνοι
                     
                  
                  
                     
                        17 200 μετρικοί τόνοι
                     
                  
               
                     
                        Έτος 5
                     
                  
                  
                     
                        30 200 μετρικοί τόνοι
                     
                  
                  
                     
                        14 800 μετρικοί τόνοι
                     
                  
               
                     
                        Έτος 6
                     
                  
                  
                     
                        32 600 μετρικοί τόνοι
                     
                  
                  
                     
                        12 400 μετρικοί τόνοι
                     
                  
               
                     
                        Έτος 7 και επόμενα
                     
                  
                  
                     
                        35 000 μετρικοί τόνοι
                     
                  
                  
                     
                        10 000 μετρικοί τόνοι 
                     
                     
                  
               
            
               2.Για λόγους σαφήνειας, οι βασικές υποχρεώσεις που ορίζονται στο άρθρο II παράγραφος 1 του ΜΣ του 2014, συμπεριλαμβανομένης της εφαρμογής δασμολογικού συντελεστή μηδέν (0) % εντός της ποσόστωσης, ισχύουν για το μερίδιο της ΔΠ που κατανέμεται στις Ηνωμένες Πολιτείες.
            
            
               3.Ο ετήσιος όγκος της ΔΠ κατανέμεται ομοιόμορφα μεταξύ τεσσάρων τριμηνιαίων υποπεριόδων. Το έτος ποσόστωσης διαρκεί από την 1η Ιουλίου έως τις 30 Ιουνίου. 
            
            
               Εάν η ημερομηνία έναρξης ισχύος της παρούσας συμφωνίας δεν είναι η 1η Ιουλίου, το έτος 1 της περιόδου εφαρμογής αρχίζει την πρώτη ημέρα της επόμενης υποπεριόδου του έτους ποσόστωσης και διαρκεί για τέσσερις διαδοχικές υποπεριόδους
                  1
               . Τυχόν μη χρησιμοποιηθείσες ποσότητες από τις υποπεριόδους που προηγούνται, κατά το εν λόγω έτος ποσόστωσης, της πρώτης ημέρας του έτους 1, προστίθενται στις ποσότητες που διατίθενται κατά την πρώτη υποπερίοδο του έτους 1 της περιόδου εφαρμογής. Οι ποσότητες αυτές προστίθενται στις ποσότητες που κατανέμονται στις Ηνωμένες Πολιτείες και σε όλες τις άλλες χώρες ανάλογα με τα μερίδιά τους στον συνολικό όγκο της ΔΠ.
            
         
         
            
               Άρθρο 3
            
            
               Διαχείριση της ποσόστωσης
            
            
               Η διαχείριση του μεριδίου της δασμολογικής ποσόστωσης για το βόειο κρέας υψηλής ποιότητας που κατανέμεται στις Ηνωμένες Πολιτείες θα γίνεται από την Ευρωπαϊκή Ένωση βάσει της διαδικασίας εξυπηρέτησης κατά χρονολογική σειρά. Η Ευρωπαϊκή Ένωση θα καταβάλει κάθε δυνατή προσπάθεια να διαχειρίζεται το μερίδιο της δασμολογικής ποσόστωσης που κατανέμεται στις Ηνωμένες Πολιτείες κατά τρόπον ώστε να παρέχεται στους εισαγωγείς η δυνατότητα πλήρους αξιοποίησής του. Το παρόν άρθρο αντικαθιστά το άρθρο ΙΙΙ του ΜΣ του 2014.
            
            
               Άρθρο 4
            
            
               Διαφορά ΕΚ – Ορμόνες
            
            
               1.Ο εκπρόσωπος εμπορίου των Ηνωμένων Πολιτειών θα περατώσει τη διαδικασία που κινήθηκε τον Δεκέμβριο του 2016, σύμφωνα με το τμήμα 306 στοιχείο γ) του νόμου για το εμπόριο του 1974, όπως τροποποιήθηκε, με απόφασή του να μην επαναφέρει μέτρα δυνάμει της άδειας που ορίζεται στο έγγραφο WT/DS26/21. Οι Ηνωμένες Πολιτείες θα δημοσιεύσουν την απόφασή τους το αργότερο κατά την ημερομηνία έναρξης ισχύος της κατανομής της ποσόστωσης ανά χώρα, η οποία ορίζεται για το έτος 1 στο άρθρο 2.
            
            
               2.Κατά τη διάρκεια της περιόδου εφαρμογής που αναφέρεται στο άρθρο 2 παράγραφος 1, της περιόδου επανεξέτασης που αναφέρεται στο άρθρο 4 παράγραφος 3, και μέχρι την κοινοποίηση αμοιβαία αποδεκτής λύσης όπως αναφέρεται στο άρθρο 4 παράγραφος 3:
            
            
               α)τα μέρη δεν θα ζητήσουν τη σύσταση ειδικής ομάδας διαιτησίας δυνάμει του άρθρου 21 παράγραφος 5 του μνημονίου συμφωνίας του ΠΟΕ σχετικά με τους κανόνες και τις διαδικασίες που διέπουν την επίλυση των διαφορών («ΜΣΕΔ») στην υπόθεση «Ευρωπαϊκές Κοινότητες – Μέτρα σχετικά με το κρέας και τα προϊόντα με βάση το κρέας (Ορμόνες)» (WT/DS26) («ΕΚ – Ορμόνες»)·
            
            
               β)οι Ηνωμένες Πολιτείες δεν θα προβούν στην αναστολή των δασμολογικών παραχωρήσεων και συναφών υποχρεώσεων έναντι της Ευρωπαϊκής Ένωσης δυνάμει της άδειας του οργάνου επίλυσης διαφορών του ΠΟΕ στην υπόθεση ΕΚ – Ορμόνες, Προσφυγή των Ηνωμένων Πολιτειών στο άρθρο 22 παράγραφος 7 του μνημονίου συμφωνίας για την επίλυση των διαφορών WT/DS26/21.
            
            
               3.Το αργότερο δέκα (10) έτη από την έναρξη ισχύος της παρούσας συμφωνίας, οι Ηνωμένες Πολιτείες και η ΕΕ θα συνεδριάσουν για να επανεξετάσουν τη λειτουργία της ΔΠ με σκοπό την επίτευξη αμοιβαία αποδεκτής λύσης, η οποία πρέπει να κοινοποιηθεί στο όργανο επίλυσης διαφορών του ΠΟΕ σύμφωνα με το άρθρο 3 παράγραφος 6 του ΜΣΕΔ μέχρι το τέλος της επανεξέτασης. Η επανεξέταση θα ολοκληρωθεί το αργότερο 11 έτη από την έναρξη ισχύος της παρούσας συμφωνίας. Η παρούσα διάταξη αντικαθιστά το άρθρο IV του ΜΣ του 2014.
            
            
               4.Εάν τα μέρη δεν κοινοποιήσουν από κοινού την αμοιβαία αποδεκτή λύση στο όργανο επίλυσης διαφορών του ΠΟΕ εντός 11 ετών από την έναρξη ισχύος της παρούσας συμφωνίας, οποιοδήποτε μέρος δύναται να καταγγείλει τη συμφωνία σύμφωνα με το άρθρο 6 παράγραφος 1.
            
            
               Άρθρο 5
            
            
               Επιτόπιοι έλεγχοι
            
            
               Η Επιτροπή μπορεί να ζητήσει από την κυβέρνηση των Ηνωμένων Πολιτειών να επιτρέψει σε εκπροσώπους της Επιτροπής να διενεργήσουν επιτόπιους ελέγχους στις Ηνωμένες Πολιτείες, εφόσον οι εν λόγω επιτόπιοι έλεγχοι διενεργούνται χωρίς διακρίσεις σε σχέση με άλλες προμηθεύτριες χώρες. Οι εν λόγω έλεγχοι διενεργούνται από κοινού με τις αρμόδιες αρχές των Ηνωμένων Πολιτειών.
            
            
               Άρθρο 6
            
            
               Αποχώρηση και επιπτώσεις
            
            
               1.Κάθε μέρος μπορεί να αποχωρήσει από την παρούσα συμφωνία με γραπτή κοινοποίηση στο άλλο μέρος. Η παρούσα συμφωνία λύεται έξι μήνες μετά την ημερομηνία παραλαβής της εν λόγω κοινοποίησης από το άλλο μέρος. Η αποχώρηση από την παρούσα συμφωνία δεν συνιστά αποχώρηση από το ΜΣ του 2014, εκτός εάν τα μέρη δηλώσουν ρητά την πρόθεσή τους να αποχωρήσουν από αυτό.
            
            
               2.Η αποχώρηση από το ΜΣ του 2014, σύμφωνα με το άρθρο V παράγραφος 4 του εν λόγω μνημονίου, συνεπάγεται αποχώρηση από την παρούσα συμφωνία. Τα μέρη τηρούν τις βασικές υποχρεώσεις που απαριθμούνται στο άρθρο II του ΜΣ του 2014 για διάστημα έξι μηνών από την ημερομηνία της κοινοποίησης αποχώρησης όπως αναφέρεται στο άρθρο V παράγραφος 4 του εν λόγω μνημονίου. 
            
            
               3.Αν δεν κοινοποιηθεί στο όργανο επίλυσης διαφορών του ΠΟΕ αμοιβαία αποδεκτή λύση σύμφωνα με το άρθρο 4 παράγραφος 3, καμία διάταξη της παρούσας συμφωνίας δεν θεωρείται ότι μεταβάλλει τα δικαιώματα ή τις υποχρεώσεις του κάθε μέρους στο πλαίσιο του ΜΣΕΔ όσον αφορά την υπόθεση ΕΚ – Ορμόνες.
            
            
               4.Καμία διάταξη της παρούσας συμφωνίας δεν θεωρείται ότι παρέχει δικαιώματα ή επιβάλλει υποχρεώσεις σε πρόσωπα, πλην εκείνων που συμφωνούνται μεταξύ των ίδιων των μερών, ούτε ότι επιτρέπει την άμεση επίκληση της παρούσας συμφωνίας ενώπιον των δικαστηρίων και στην εγχώρια έννομη τάξη των μερών.
            
         
         
            
               5.Η παρούσα συμφωνία αρχίζει να ισχύει την επομένη της ημερομηνίας αμοιβαίας κοινοποίησης από τα μέρη της ολοκλήρωσης των εσωτερικών διαδικασιών που είναι αναγκαίες για να εξασφαλιστεί η συμμόρφωση με τις υποχρεώσεις τους δυνάμει του άρθρου 2 και του άρθρου 4 παράγραφος 1.
            
            
               ΣΕ ΠΙΣΤΩΣΗ ΤΩΝ ΑΝΩΤΕΡΩ, οι κάτωθι υπογεγραμμένοι, δεόντως εξουσιοδοτημένοι από τις κυβερνήσεις τους, υπέγραψαν την παρούσα συμφωνία.
            
            
               ΕΓΙΝΕ στ... <ΤΟΠΟΣ> στις <ΗΜΕΡΟΜΗΝΙΑ>, εις διπλούν, στην αγγλική γλώσσα, η οποία είναι η γλώσσα του αυθεντικού κειμένου της συμφωνίας.
            
            
            
               Για τις Ηνωμένες Πολιτείες της Αμερικής
                     
                      Για την Ευρωπαϊκή Ένωση
            
            
            
         
         
            
                  
                     (1)
                  
                        Για λόγους μεγαλύτερης σαφήνειας, εάν η παρούσα συμφωνία αρχίσει να ισχύει στην αρχή της υποπεριόδου ν ενός δεδομένου έτους ποσόστωσης, ο όγκος για το έτος 1 διατίθεται σε τέσσερις διαδοχικές υποπεριόδους και κατανέμεται ομοιόμορφα μεταξύ των υποπεριόδων αυτών, με πρώτη την υποπερίοδο ν του εν λόγω έτους ποσόστωσης και τελευταία την υποπερίοδο ν-1 του επόμενου έτους ποσόστωσης. Οι όγκοι από το έτος 2 και στο εξής διατίθενται σε τέσσερις διαδοχικές υποπεριόδους και κατανέμονται ομοιόμορφα μεταξύ των εν λόγω υποπεριόδων, με πρώτη την υποπερίοδο ν του επόμενου έτους ποσόστωσης.